Na temelju članka 14. zakona o proračunu („Narodne novine“, broj 87/08, 36/09, 46/09, 136/12 i 15/15) i članka 32. Statuta Općine Biskupija („Službeni vjesnik Šibensko-kninske županije“, broj 9/09 , 4/11, 8/12, 4/13, 2/18 i 5/19), Općinsko vijeće Općine Biskupija, na 34. sjednici od 07. prosinca 2020. godine, donosi

**ODLUKU**

**o izvršenju proračuna Općine Biskupija za 2021. godinu**

**I. OPĆE ODREDBE**

**Članak 1.**

Ovom odlukom uređuje se struktura prihoda i primitaka te rashoda i izdataka proračuna Općine Biskupija za 2021.godinu, njegovo izvršenje, upravljanje financijskom i nefinancijskom imovinom, prava i obaveze korisnika proračunskih sredstava, pojedine ovlasti općinskog načelnika u izvršavanju proračuna za tekuću godinu, kazne za neispunjenje obaveza te druga pitanja u izvršenju proračuna.

**II. SADRŽAJ PRORAČUNA**

**Članak 2.**

Proračun se sastoji od općeg i posebnog dijela te plana razvojnih programa.

Opći dio proračuna čini račun prihoda i rashoda i račun financiranja.

Račun prihoda i rashoda proračuna sastoji se od prihoda i rashoda, prema ekonomskoj klasifikaciji.

U računu financiranja iskazuju se primici od financijske imovine i zaduživanja te izdaci za financijsku imovinu.

Posebni dio proračuna sastoji se od plana rashoda i izdataka iskazanih po vrstama i raspoređenih u programe koji se sastoje od aktivnosti, uz oznaku izvora financiranja.

Plan razvojnih programa sadrži ciljeve i prioritete razvoja jedinice lokalne samouprave povezane s programskom i organizacijskom klasifikacijom proračuna.

Prihodi proračuna su: prihodi od poreza, pomoći iz inozemstva i od subjekata unutar općeg proračuna, prihodi od imovine, prihodi od upravnih i administrativnih pristojbi, pristojbi po posebnim propisima i naknada, prihodi od prodaje proizvoda i robe te pružanja usluga i prihodi od donacija, kazne, upravne mjere i ostali prihodi i prihodi od prodaje proizvedene dugotrajne imovine.

Rashodi proračuna su:rashodi za zaposlene, materijalni rashodi, financijski rashodi, subvencije, naknade građanima i kućanstvima na temelju osiguranja i druge naknade, ostali rashodi i rashodi za nabavu proizvedene dugotrajne imovine.

**III. IZVRŠENJE PRORAČUNA**

**Članak 3.**

Proračun se izvršava u skladu s raspoloživim sredstvima i dospjelim obavezama.

Tijela Općine Biskupija odgovorna su za potpunu i pravovremenu naplatu prihoda i primitaka iz svoje nadležnosti, za njihovu uplatu u proračun i za izvršavanje svih rashoda i izdataka u skladu s namjenama.

Prihodi proračuna ubiru se i uplaćuju u proračun u skladu sa zakonom ili drugim propisima, nezavisno o visini prihoda planiranih u proračunu.

Prihodi i primici uplaćeni u proračun do kraja tekuće godine prihod su proračuna tekuće godine.

**Članak 4.**

Proračunski korisnici su izuzeti od obaveze uplate ostvarenih vlastitih i namjenskih prihoda i primitaka u proračun.

Prihodi iz stavka 1. ovog članka planiraju se u financijskim planovima proračunskih korisnika i uplaćuju na njihov račun, a mogu se koristiti isključivo za namjene utvrđene financijskim planovima.

Trošenje sredstava iz stavka 1.ovog članka nadzire se prilikom sastavljanja konsolidiranih polugodišnjih i godišnjih financijskih izvještaja.

**Članak 5.**

Namjenski prihodi i primici proračuna su pomoći, donacije, prihodi za posebne namjene, prihodi od prodaje ili zamjene imovine Općine Biskupija, naknade s naslova osiguranja te namjenski primici od zaduživanja i prodaje dionica i udjela.

Namjenski prihodi i primici koji nisu iskorišteni u prethodnoj godini prenose se u proračun za tekuću godinu.

Rashodi i izdaci proračuna koji se financiraju iz namjenskih prihoda i primitaka izvršavati će se do iznosa naplaćenih prihoda i primitaka za te namjene.

Uplaćeni i preneseni, a manje planirani namjenski prihodi i primici mogu se izvršavati iznad iznosa utvrđenih u proračunu, a do visine uplaćenih odnosno prenesenih sredstava.

Uplaćeni i preneseni, a neplanirani namjenski prihodi mogu se koristiti prema naknadno utvrđenim aktivnostima i projektima u proračunu, uz prethodnu suglasnost općinskog načelnika.

Namjenski prihodi i primici koji ne budu iskorišteni u ovoj proračunskoj godini prenose se u narednu proračunsku godinu.

**Članak 6.**

Pogrešno ili više uplaćeni prihodi u proračun, vraćaju se uplatiteljima na teret tih prihoda na temelju dokumentiranog zahtjeva.

Pogrešno ili više uplaćeni prihodi u proračune prethodnih godina vraćaju se uplatiteljima na teret rashoda proračuna tekuće godine.

**Članak 7.**

Proračunska sredstva se mogu koristiti samo za namjene utvrđene proračunom i to do visine utvrđene u njegovom posebnom dijelu.

Sredstva raspoređena posebnim dijelom proračuna osiguravaju se korisnicima proračuna koji su određeni za nosioce programa i aktivnosti po pojedinim pozicijama.

Proračunski korisnici smiju preuzimati obvezedo visine sredstava osiguranih u posebnomdijelu proračuna.

**Članak 8.**

Neraspoređeni dio proračuna čine sredstva proračunske zalihe.

Sredstva proračunske zalihe koriste se za nepredviđene namjene, za koje u proračunu nisu osigurana sredstva, ili za namjene za koje se tijekom godine pokaže da za njih nisu utvrđena dovoljna sredstva.

O korištenju sredstava proračunske zalihe odlučuje općinski načelnik.

Općinski načelnik obavezan je izvijestiti Općinsko vijeće o korištenju proračunske zalihe.

**Članak 9.**

Svaki rashod i izdatak iz proračuna mora se temeljiti na vjerodostojnoj knjigovodstvenoj ispravi kojom se dokazuje obaveza plaćanja. Općinski načelnik kao odgovorna osoba mora prije isplate provjeriti i potpisati pravni temelj i visinu obveze koja proizlazi iz knjigovodstvene isprave.

Nalog za plaćanje izdaje općinsku načelnik.

**Članak 10.**

Ako tijekom godine dođe do znatnije neusklađenosti planiranih prihoda i izdataka Proračuna, uravnoteženje proračuna provodi se izmjenama i dopunama Proračuna, a podnosi se Općinskom vijeću na usvajanje.

Preraspodjela sredstava na proračunskim stavkama kod proračunskih korisnika ili između proračunskih korisnika može se izvršiti najviše do 5% rashoda i izdataka na proračunskoj stavci koja se umanjuje, ako to odobri općinski načelnik.

Općinski načelnik o preraspodjelama izvještava predstavničko tijelo u polugodišnjem i godišnjem izvještaju o izvršenju proračuna.

**Članak 11.**

Sredstva raspoređena Posebnim dijelom proračuna, namijenjena za aktivnosti, projekte koja se izvršavaju kao subvencije, donacije i pomoći raspoređuju se posebnom odlukom ili zaključkom općinskog načelnika.

Sredstva namijenjena za tekuće donacije koja nisu iskorištena u okviru programa, kultura, sport, socijalna skrb, nacionalne manjine, religija, politika i sl. rasporediti će se krajnjim korisnicima temeljem posebne odluke općinskog načelnika.

**Članak 12.**

Postupak nabave investicijskih dobara i usluga (roba, radova, i usluga), te ustupanja poslova provodit će se u skladu s propisima o javnoj nabavi.

Postupak nabave jednostavne vrijednosti nabave provodi se temeljem posebnog akta koji donosi općinski načelnik.

Odgovorna osoba za provedbu postupka javne nabave robe, radova i usluga je općinski načelnik.

**Članak 13.**

Prava vezana za rad i radne odnose zaposlenih reguliraju se u skladu s odlukama Općinskog vijeća Općine Biskupija, općinskog načelnika, zakonskim propisima i općim aktima i izvršavati će se u skladu s propisima i planiranim sredstvima proračuna.

Naknade za rad predstavničkog tijela isplaćuju se temeljem Odluke o naknadama troškova za rad općinskog vijeća.

**Članak 14.**

Ukoliko se naknadno utvrdi da je isplata iz Proračuna Općine Biskupija bila nezakonita proračunski korisnik mora zaključiti povrat proračunskih sredstava u Proračun.

**Članak 15.**

Pravne osobe u većinskom vlasništvu Općine Biskupija čiji je osnivač Općina Biskupija mogu se zadužiti samo uz suglasnost Općine Biskupija.

Odluku o davanju suglasnosti iz stavka 1.ovog članka donosi Općinsko vijeće.

**Članak 16.**

Općinski načelnik odgovoran je za planiranje i izvršavanje proračuna u cjelini, te za zakonitost, svrsishodnost, učinkovitost i ekonomično raspolaganje proračunskim sredstvima.

**Članak 17.**

Raspoloživim novčanim sredstvima na računu proračuna upravlja općinski načelnik.

Općinski načelnik upravlja nekretninama, pokretninama i imovinskim pravima u vlasništvu Općine, te odlučuje o stjecanju nekretnina i pokretnina u vlasništvu Općine prema odredbama Statuta.

**Članak 18.**

Proračun se izvršava do 31.prosinca 2021. godine.

Financijske obveze koje se ne budu podmirile do 31. prosinca 2021. godine, podmiriti će se iz proračuna naredne fiskalne godine.

O namjeni viška prihoda i pokriću manjka iz prethodne godine odlučuje Općinsko vijeće pri donošenju Odluke o raspodjeli rezultata poslovanja.

**IV. ZAKLJUČNA ODREDBA**

**Članak 19.**

Ova odluka stupa na snagu osmog dana od dana objave u „Službenom vjesniku Šibensko-kninske županije“, a primjenjuje se od 01. siječnja 2021. godine.

KLASA: 400-06/20-01/7

URBROJ. 2182/17-01-20-01

Orlić, 07. prosinca 2020.godine

**OPĆINSKO VIJEĆE**

**OPĆINE BISKUPIJA**

**Predsjednik:**

**Damjan Berić, v.r.**